钦定古今图书集成/明伦汇编/宫闱典/第113卷 > 独孤陁
## 钦定古今图书集成/明伦汇编/宫闱典/第113卷 > 独孤陁

按《隋书外戚传》：“陁字黎邪，仕周胥附上士，坐父徙蜀
郡十馀年。宇文护被诛，始归长安。高祖受禅，拜上开
府，右领左右将军。久之，出为郢州刺史，进位上大将
军，累转延州刺史。好左道，其妻母先事猫鬼，因转入
其家，上微闻而不之信也。会献皇后及杨素妻郑氏
俱有疾，召医者视之，皆曰：‘此猫鬼疾也’。上以陁后之”
异母弟，陁妻杨素之异母妹，由是意陁所为，阴令其
兄穆以情喻之。上又避左右讽陁，陁言无有，上不悦，
左转迁州刺史，出怨言。上令左仆射高颎、纳言苏威、
大理正皇甫孝绪、大理丞杨远等杂治之。陁婢徐阿
尼言：“本从陁母家来，常事猫鬼，每以子日夜祀之，言
子者鼠也。其猫鬼每杀人者，所死家”财物潜移于畜
猫鬼家。陁尝从家中索酒，其妻曰：“无钱可酤陁。”因谓
阿尼曰：“可令猫鬼向越公家，使我足钱也。”阿尼便咒
之，归数日，猫鬼向素家。十一年，上初从并州还，陁于
园中，谓阿尼曰：“可令猫鬼向皇后所，使多赐吾物。”阿
尼复咒之，遂入宫中。杨远乃于门下外省遣阿尼呼
猫鬼，阿尼于是夜中置香粥一盆，以匙扣而呼之曰：
“猫女可来，无住宫中。”久之，阿尼色正青，若被牵曳者，
云猫鬼已至。上以其事下公卿，奇章公牛弘曰：“妖由
人兴，杀其人，可以绝矣。”上令以犊车载陁夫妻，将赐
死于其家。陁弟司勋侍中整诣阙求哀，于是免陁死，
除名为民，以其妻杨氏为尼。先是，有人讼其母为人
猫鬼所杀者，上以为妖妄，怒而遣之。及此诏诛，被讼
行猫鬼家陁，未几而卒。炀帝即位，追念舅氏，听以礼
葬，乃下诏曰：“外氏衰祸，独孤陁不幸早世，迁卜有期。
言念渭阳之情，追怀伤切。宜加礼命，允备哀荣，可赠
正议大夫。”帝意犹不已，复下诏曰：“舅氏之尊，戚属斯
重，而降年弗永，凋落相继。缅惟先往，宜崇徽秩。”复赠
银青光禄大夫。有二子：延福、延寿。陁弟整，官至幽州
刺史，大业初卒，赠金紫光禄大夫、平乡侯。